Konstitusionele hof versag dwelmhandelaar se vonnisDie konstitusionele hof. Foto: Reint Dykema Die konstitusionele hof het ŉ veroordeelde dwelmhandelaar se vonnis aangepas aangesien die staat nie die markwaarde van die dwelms kon bewys nie. Michael Klaas, ŉ veroordeelde dwelmvervaardiger en -handelaar, het by die hof geappelleer teen ŉ beslissing van die appèlhof. Hy is in 2013 in die Alexandra-streekhof tot 15 jaar tronkstraf gevonnis vir dwelmhandel en vyf jaar vir die vervaardiging van dwelms. Die vonnisse word gelyklopend uitgedien. Klaas het teen sy skuldigbevinding en vonnis geappelleer. Die hooggeregshof en appèlhof het egter sy appèlaansoeke van die hand gewys waarna hy hom tot die konstitusionele hof gewend het. Klaas het in die konstitusionele hof aangevoer dat sy reg op privaatheid geskend is toe polisiebeamptes in 2009 sy huis sonder ŉ lasbrief en in sy afwesigheid deursoek het. Daar is op dwelms, chemikalieë en toerusting wat vir die vervaardiging van dwelms gebruik word, beslag gelê. Klaas het ook aangevoer dat die staat nie bewys het dat die dwelms in sy huis vervaardig is nie. Die konstitusionele hof het in ŉ verklaring gesê die aansoeker is tereg skuldig bevind, maar dat hy nie ŉ regverdige verhoor gehad het tydens vonnisoplegging nie. Ingevolge die Strafregwysigingswet moet ŉ aanvanklike oortreder tot ŉ minimum van 15 jaar gevonnis word indien die waarde van die dwelmmiddels meer as R50 000 is en die beskuldigde alleen opgetree het, of as die dwelms meer as R10 000 werd is en die beskuldigde as deel van ŉ sindikaat opgetree het. In Klaas se geval is daar op 2 920 Mandrax-tablette beslag gelê, maar die staat het nie die waarde van die dwelms bewys nie. “Daarom het die konstitusionele hof bevind dat daar onreëlmatighede was tydens vonnisoplegging en dat dié hof die reg het om die aansoeker se vonnis te heroorweeg.” Die hof het Klaas se oorspronklike vonnis van 15 jaar tronkstraf vir dwelmhandel na 12 jaar tronkstraf aangepas. Dit sal steeds gelyklopend met die ander vonnis uitgedien word.